ddrg/super_eurlex huggingface dataset:
Úradný vestník L 097 , 19/04/2000 S. 0015 - 0015



Rozhodnutie Komisie z 18. apríla 2000, ktorým sa mení a dopĺňa rozhodnutie 2000/86/ES ustanovujúce osobitné podmienky dovozu produktov rybolovu s pôvodom v Číne (oznámené pod číslom dokumentu C(2000) 831) (Text s významom pre EHP) (2000/300/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/493/EHS z 22. júla 1991 ustanovujúcu veterinárne podmienky produkcie a uvádzania produktov rybolovu na trh [1], naposledy zmenenú a doplnenú smernicou 97/79/ES [2], najmä na jej článok 11, keďže: (1) Podľa rozhodnutia Komisie 2000/86/ES [3] je "State Administration for Entry/Exit Inspection and Quarantine (CIQ SA)" v Číne príslušným úradom pre overovanie a potvrdzovanie zhody produktov rybolovu a akvakultúry s požiadavkami smernice 91/493/EHS. (2) Do nadobudnutia účinnosti rozhodnutia 2000/86/ES bol dovoz produktov rybolovu z Číny povolený zo zariadení schválených jednotlivými členskými štátmi v zásade za podmienok stanovených v rozhodnutí Komisie 97/296/ES [4], naposledy zmenenom a doplnenom rozhodnutím 2000/170/ES [5]. (3) S cieľom zjednodušiť prechod na režim stanovený rozhodnutím 2000/86/ES a s cieľom zabrániť narušeniu obchodu by sa malo stanoviť obmedzené prechodné obdobie na dovoz produktov rybolovu, ktorým bolo od príslušného čínskeho úradu udelené osvedčenie najneskôr 2. februára 2000 a ktoré boli dovezené do spoločenstva najneskôr 1. marca 2000. (4) Opatrenia stanovené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 Do rozhodnutia 2000/86/ES sa vkladá tento článok 4a: "Článok 4a Členské štáty môžu povoliť dovoz produktov rybolovu s pôvodom v Číne a dovážaných zo zariadení, ktoré nie sú uvedené v prílohe B k tomuto rozhodnutiu, za týchto podmienok: 1. zariadenia boli schválené dovážajúcim členským štátom 22. decembra 1999, 2. zdravotné osvedčenie vydal príslušný čínsky úrad najneskôr 2. februára 2000, a 3. dotknuté produkty rybolovu boli predložené na kontrolu na hraničnej inšpekčnej stanici spoločenstva najneskôr 1. marca 2000 a boli uvedené na trh len na území dovážajúceho členského štátu alebo iných členských štátov, ktoré schválili zariadenie, z ktorého produkty pochádzajú." Článok 2 Toto rozhodnutie je adresované členským štátom. V Bruseli 18. apríla 2000 Za Komisiu David Byrne člen Komisie [1] Ú. v. ES L 268, 24.9.1991, s. 15. [2] Ú. v. ES L 24, 30.1.1998, s. 31. [3] Ú. v. ES L 26, 2.2.2000, s. 26. [4] Ú. v. ES L 122, 14.5.1997, s. 21. [5] Ú. v. ES L 55, 29.2.2000, s. 68. --------------------------------------------------
Úradný vestník L 089 , 11/04/2000 S. 0006 - 0007



Rozhodnutie Rady zo 16. marca 2000 o schválení Zmluvy o autorských právach WIPO a Zmluvy WIPO o výkone a fonogramoch v mene Európskeho spoločenstva [1] (2000/278/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na článok 47 ods. 2, články 55 a 95 v súvislosti s prvou vetou článku 300 ods. 2 a druhého pododseku článku 300 ods. 3, so zreteľom na návrh Komisie [2], so zreteľom na súhlas Európskeho parlamentu [3], keďže: (1) WIPO Zmluva o autorských právach (WCT) a Zmluva o výkone a fonogramoch (WPPT) prijatá v Ženeve 20. decembra 1996 pod záštitou Svetovej organizácie pre intelektuálne vlastníctvo napomôže zaistiť vyváženú úroveň ochrany pre prácu a ostatné predmetné činnosti súčasne s povolením verejného prístupu k materiálom dostupným cez sieť. (2) Právomoc spoločenstva uzatvárať alebo pristupovať k medzinárodným dohodám alebo zmluvám sa neodvodzuje explicitne od povolenia podľa Zmluvy, ale sa môže takisto odvádzať od iných ustanovení Zmluvy a od aktov prijatých podľa ustanovení inštitúciami spoločenstva. (3) Predmet WTC a WPPT spadá pod veľký rozsah v rámci možností smerníc spoločenstva týkajúcich sa tejto oblasti. (4) Vyplýva, že schválenie WCT a WPPT je záležitosťou spoločenstva aj členských štátov. (5) WCT a WPPT by sa preto mali schváliť v mene spoločenstva s ohľadom na záležitosti v rámci svojej právomoci. (6) Na základe konečného uzavretia spoločenstvo už podpísalo WCT a WPPT. (7) Uloženie dokumentov o schválení spoločenstvom sa uskutoční podľa možnosti súčasne s uložením ratifikačných dokumentov členskými štátmi, ROZHODLA TAKTO: Článok 1 1. Týmto sa v mene spoločenstva schvaľuje WIPO Zmluva o autorských právach (WCT) s ohľadom na záležitosti v rámci svojej právomoci. 2. Týmto sa v mene spoločenstva schvaľuje WIPO Zmluva o výkone a fonogramoch (WPPT) s ohľadom na záležitosti v rámci svojej právomoci. 3. Texty zmlúv sú pripojené k tomuto rozhodnutiu. Článok 2 Predseda Rady sa týmto oprávňuje uložiť dokumenty o uzavretí spolu s generálnym riaditeľom Svetovej organizácie duševného vlastníctva v deň, ktorým sú členské štáty povinné prijať opatrenia schválené Európskym parlamentom a Radou nevyhnutné na prispôsobenie existujúcej legislatívy spoločenstva k záväzkom vyplývajúcim z WTC a WPPT. Článok 3 1. Komisia je týmto oprávnená zastupovať spoločenstvo na zasadnutiach zhromaždení uvedených vo WCT a WPPT. 2. O všetkých záležitostiach v rámci sfér právomocí spoločenstva rokuje Komisia na zhromaždeniach WCT a WPPT v mene spoločenstva v súlade s uplatniteľnými pravidlami Zmluvy ES, najmä s článkom 300. 3. Stanovisko, ktoré spoločenstvo prijme v rámci zhromaždení, pripraví relevantná pracovná skupina. V Bruseli 16. marca 2000 Za Radu predseda F. Seixas da Costa [1] Dve vyjadrenia týkajúce sa tohto rozhodnutia sú uvedené v Ú. v. ES C 103, 11.4.2000, s. 1. [2] Ú. v. ES C 165, 30.5.1998, s. 8. [3] Súhlas zo 16. februára 2000 (zatiaľ neuverejnený v úradnom vestníku). --------------------------------------------------
Úradný vestník L 102 , 27/04/2000 S. 0050 - 0051



Rozhodnutie Rady z 30. marca 2000 o uzavretí Dohody formou výmeny listov medzi Európskym spoločenstvom a Švajčiarskom, týkajúcej sa rozšírenia spoločnej komunikačnej siete/spoločného systémového rozhrania (CCN/CSI) v rámci dohovoru o spoločnom tranzitnom režime (2000/305/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 133 spolu s prvou vetou článku 300 ods. 2 a prvým pododsekom jej článku 300 ods. 3, so zreteľom na návrh Komisie, keďže: (1) implementácia počítačového tranzitného systému ustanoveného rozhodnutím č. 1/1999 Spoločného výboru ES/EZVO o spoločnom tranzite [1] vyžaduje zriadenie medzinárodnej počítačovej siete, aby sa umožnila výmena informácií medzi kompetentnými orgánmi zmluvných strán dohovoru z 20. mája 1987 o spoločnom tranzitnom režime [2], ďalej len "dohovor"; (2) Európske spoločenstvo už vytvorilo spoločnú komunikačnú sieť/spoločné systémové rozhrania (CCN/CSI), ktoré spĺňajú potrebné požiadavky; (3) Rozhodnutie č. 2/1999 zmiešaného výboru ES/EZVO o spoločnom tranzite ustanovuje, že spoločná komunikačná sieť/spoločné systémové rozhranie majú využívať všetky zmluvné strany dohovoru [3] a finančná účasť partnerských krajín a ostatné s tým spojené problémy sa určia vzájomnou dohodou medzi spoločenstvom a každou z partnerských krajín; (4) 22. októbra 1999 Rada oprávnila Komisiu Európskych spoločenstiev k rokovaniu s každou z krajín, ktorá nie je krajinou spoločenstva, ktoré sú zmluvnými stranami dohovoru, o dohode formou výmeny listov o rozšírení spoločnej komunikačnej siete/spoločného systémového rozhrania o každú z nich; (5) Komisia rokovala o rozšírení spoločnej komunikačnej siete/spoločného systémového rozhrania o Švajčiarsko; (6) Mala by sa schváliť dohoda formou výmeny listov týkajúca sa tohto rozšírenia, ROZHODLA TAKTO: Článok 1 Týmto sa schvaľuje Dohoda formou výmenných listov medzi Európskym spoločenstvom a Švajčiarskom týkajúca sa rozšírenia spoločnej komunikačnej siete/spoločného systémového rozhrania (CCN/CSI) v rámci dohovoru o spoločnom tranzitnom režime v mene spoločenstva. Text dohody formou výmenných listov je pripojený k tomuto rozhodnutiu. Článok 2 Predseda Rady je týmto oprávnený menovať osobu(-y) oprávnené podpísať dohodu formou výmeny listov tak, aby bola záväzná pre spoločenstvo. Článok 3 Toto rozhodnutie nadobúda účinnosť v deň jeho uverejnenia v Úradnom vestníku Európskych spoločenstiev. V Bruseli 30. marca 2000 Za Radu predseda J. Sócrates [1] Ú. v. ES L 65, 12.3.1999, s. 50. [2] Ú. v. ES L 226, 13.8.1987, s. 2. [3] Ú. v. ES L 119, 7.5.1999, s. 53. --------------------------------------------------
Úradný vestník C 139 , 18/05/2000 S. 0001 - 0001



Rozhodnutie Rady z 2. mája 2000, ktorým sa menuje predseda Úradu pre harmonizáciu vnútorného trhu (ochranné známky a dizajny) (2000/C 139/01) RADA EURÓPSKEJ ÚNIE, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 40/94 z 20. decembra 1993 o ochrannej známke spoločenstva [1], a najmä na jeho článok 120 ods. 1 a 2, so zreteľom na rozhodnutie Rady zo 16. júna 1994, ktorým sa menuje predseda Úradu pre harmonizáciu vnútorného trhu (ochranné známky a dizajny) [2], so zreteľom na rozhodnutie Rady z 3. decembra 1998, ktorým sa predlžuje funkčné obdobie predsedovi Úradu pre harmonizáciu vnútorného trhu (ochranné známky a dizajny) [3], so zreteľom na návrhy predložené správnou radou Úradu pre harmonizáciu vnútorného trhu (ochranné známky a dizajny) 6. marca 2000, ROZHODLA TAKTO: Jediný článok Týmto sa pán Wubbo de BOER, narodený 27. mája 1948, menuje predsedom Úradu pre harmonizáciu vnútorného trhu (ochranné známky a dizajny) od 1. októbra 2000 do 30. septembra 2005. V Bruseli 2. mája 2000 Za Radu predseda J. Coelho [1] Ú. v. ES L 11, 14.1.1994, s. 1. Nariadenie naposledy zmenené a doplnené nariadením (ES) č. 3288/94 (Ú. v. ES L 349, 31.12.1994, s. 83). [2] Ú. v. ES C 314, 25.11.1995, s. 1. [3] Ú. v. ES C 409, 30.12.1998, s. 1. --------------------------------------------------
Úradný vestník L 147 , 21/06/2000 S. 0001 - 0002



Rozhodnutie Rady a Komisie z 19. apríla 2000 o uzavretí Euro-stredomorskej dohody ustanovujúcej pridruženie medzi Európskymi spoločenstvami a ich členskými štátmi na jednej strane a štátom Izrael na strane druhej (2000/384/ES, ESUO) RADA EURÓPSKEJ ÚNIE, KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva uhlia a ocele, a najmä na jej článok 95, so zreteľom na Zmluvu o založení Európskeho spoločenstva, a najmä na jej článok 310 spolu s druhou vetou prvého pododseku článku 300(2) a na druhý pododsek článku 310(3) tejto zmluvy, so zreteľom na návrh Komisie, po konzultácii s Poradným výborom a s jednomyseľným súhlasom Rady, so zreteľom na súhlas Európskeho parlamentu [1], keďže: Euro-stredomorská dohoda ustanovujúca pridruženie medzi Európskymi spoločenstvami a ich členskými štátmi na jednej strane a štátom Izrael na strane druhej, podpísaná v Bruseli 20. novembra 1995, má byť schválená, ROZHODLI TAKTO: Článok 1 Euro-stredomorská dohoda ustanovujúca pridruženie medzi Európskymi spoločenstvami a ich členskými štátmi na jednej strane a štátom Izrael na strane druhej, protokoly k nej pripojené a deklarácia pripojená k záverečnému aktu sú týmto schválené v mene Európskeho spoločenstva a Európskeho spoločenstva uhlia a ocele. Texty uvedené v prvom odseku sú pripojené k tomuto rozhodnutiu. Článok 2 1. Stanovisko, ktoré má prijať spoločenstvo v rámci Asociačnej rady a Asociačného výboru stanoví Rada na návrh Komisie, alebo, ak je to vhodné, Komisia, obe v súlade s príslušnými ustanoveniami zmlúv o založení Európskeho spoločenstva a Európskeho spoločenstva uhlia a ocele. 2. Predseda Rady bude v súlade s článkom 68 dohody predsedať Asociačnej rade a predloží stanovisko spoločenstva. Zástupca predsedníctva Rady bude v súlade s článkom 71 dohody predsedať Asociačnému výboru a predloží stanovisko spoločenstva. Článok 3 Predseda Rady predloží oznámenie stanovené v článku 85 dohody v mene Európskeho spoločenstva. Predseda Komisie predloží takéto oznámenie v mene Európskeho spoločenstva uhlia a ocele. V Bruseli 19. apríla 2000 Za Radu predseda L. Capoulas Santos Za Komisiu R. Prodi predseda [1] Ú. v. ES C 78, 18.3.1996, s. 12. --------------------------------------------------
Úradný vestník L 176 , 15/07/2000 S. 0051 - 0051



Rozhodnutie Komisie z 11. júla 2000, ktoré mení a dopĺňa po druhýkrát rozhodnutia 1999/466/ES a 1999/467/ES zavádzajúce oficiálny status stád hovädzieho dobytka bez brucelózy a stád hovädzieho dobytka bez tuberkulózy v určitých členských štátoch alebo regiónoch členských štátov (oznámené pod dokumentačným číslom C (2000) 1943) (Text s významom pre EHP) (2000/442/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 64/432/EHS z 26. júna 1964 o zdravotných problémoch, ktoré majú vplyv na vnútorný obchod spoločenstva s hovädzím dobytkom a ošípanými [1], naposledy zmenenú a doplnenú smernicou 2000/15/ES [2], najmä na jej prílohu AI (4) a AII (7), keďže: (1) Rozhodnutie Komisie 1999/466/ES z 15. júla 1999, ktoré zavádza oficiálny status stád hovädzieho dobytka bez brucelózy určitým členským štátom alebo regiónom členských štátov a ktorým sa ruší rozhodnutie 97/175/ES [3], zmenené a doplnené rozhodnutím 2000/69/ES [4], ktoré udeľuje tento status určitým členským štátom a ich regiónom až do 30. júna 2000. (2) Rozhodnutie Komisie 1999/467/ES z 15. júla 1999, ktoré zavádza oficiálny status stád hovädzieho dobytka bez brucelózy určitým členským štátom alebo regiónom členských štátov a ktorým sa ruší rozhodnutie 97/76/ES [5], zmenené a doplnené rozhodnutím 2000/69/ES, ktoré udeľuje tento status určitým členským štátom a ich regiónom až do 30. júna 2000. (3) Dočasné obmedzenia oficiálneho statusu bez brucelózy, ktoré sa predpokladali vo vyššie spomenutých rozhodnutiach, boli zavedené kvôli nesúladu údajov v rozličných častiach legislatívy týkajúcej sa systému identifikácie hovädzieho dobytka. (4) Pred nadobudnutím účinnosti úpravy prílohy AI (4) b) a AII (7) b) k smernici 64/432/EHS je potrebné predĺžiť dočasné schválenie statusu stád hovädzieho dobytka v regiónoch zmienených v prílohách II k rozhodnutiam 1999/466/ES a 1999/467/ES ako oficiálne bez brucelózy hovädzieho dobytka alebo tuberkulózy. (5) Keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 1. Slová "až do 30. júna 2000" v nadpise prílohy II k rozhodnutiu 1999/466/ES sa nahrádzajú slovami "až do 31. októbra 2000". 2. Slová "až do 30. júna 2000" v nadpise prílohy II k rozhodnutiu 1999/467/ES sa nahrádzajú slovami "až do 31. októbra 2000". Článok 2 Toto rozhodnutie je adresované členským štátom. V Bruseli 11. júla 2000 Za Komisiu David Byrne člen Komisie [1] Ú. v. ES 121, 29.7.1964, s. 1977/64. [2] Ú. v. ES L 105, 3.5.2000, s. 34. [3] Ú. v. ES L 181, 16.7.1999, s. 34. [4] Ú. v. ES L 23, 28.1.2000, s. 76. [5] Ú. v. ES L 181, 16.7.1999, s. 36. --------------------------------------------------
Úradný vestník L 155 , 28/06/2000 S. 0047 - 0048



Rozhodnutie Rady z 19. júna 2000 o podpísaní a záveroch schválenej zápisnice medzi Európskym spoločenstvom a Kórejskou republikou, ktoré sa týka svetového lodiarskeho trhu (2000/409/ES) RADA EURÓPSKEJ ÚNIE, so zreteľom na Zmluvu o založení Európskej únie, najmä na jej článok 133 v súvislosti s prvou vetou článku 300 ods. 2, so zreteľom na návrh Komisie, keďže: (1) Svetový lodiarsky priemysel prekonáva závažné problémy najmä kvôli nadmernosti. Na rozdiel od priemyslu spoločenstva, ktoré uskutočňuje počas 90-tych rokov program reštrukturalizácie a znižovania kapacít, kórejské lodenice od roku 1993 postupne zväčšili svoju kapacitu. (2) Skúmaním kórejských zmlúv, ktoré uskutočnil pre Komisiu nezávislý poradca, sa ukázalo, že kórejské lodiarstvo podhodnocovalo náklady. Takéto praktiky umožnili kórejskému priemyslu postupne zväčšiť jeho podiel na trhu najmä s dopadom na priemysel spoločenstva, ktoré v súčasnosti prekonáva závažné problémy. Keďže sú svetové ceny na extrémne nízkej úrovni, priemysel spoločenstva zaznamenal zníženie podielu na trhu z 25 % v roku 1998 na 17 % v roku 1999. (3) 9. novembra 1999 a 18. mája 2000 Rada preskúmajúc prvú a druhú správu o situácii vo svetovom lodiarstve, ktorú poskytla Komisia podľa článku 12 nariadenia Rady (ES) číslo 1540/98 z 29. júna 1998 o zavedení nových pravidiel pomoci pre lodiarstvo [1], v ktorých sa uvádza, že sektor čelí kritickej situácii na celom svete a vyjadrila svoj vážny záujem o také praktiky, ktoré závažne poškodzujú záujmy lodeníc v rámci spoločenstva. Vo svojich záveroch ministri priemyslu vyzývajú Komisiu, aby uskutočnila svoje úsilie zaviesť rozsah rámcovej oblasti pre odvetvie, tým že zapojí Kórejskú republiku do konštruktívnych konzultácií s ohľadom na zastavenie nekalej súťaže. (4) Ako návod Komisia preto uskutočnila niekoľko kôl intenzívnych konzultácií s kórejskou vládou a dohodla návrh schválenej zápisnice. Podpísaním schválenej zápisnice sa kórejská vláda zaväzuje zdržať sa akejkoľvek priamej či nepriamej intervencie, ktorá by poskytla záruku na stratové kórejské lodenice, uplatňovať medzinárodne prijaté finančné a účtovné zásady a zabezpečiť, že kórejské lodenice stanovia ceny, ktoré odrážajú trhové podmienky. Schválená zápisnica takisto poskytuje možnosť ad hoc konzultácií s cieľom okamžitého riešenia otázok vznesených každou zo strán. (5) Schválená zápisnica by mala byť schválená, ROZHODLA TAKTO: Článok 1 Schválená zápisnica medzi Európskym spoločenstvom a vládou Kórejskej republiky, ktorá sa týka svetového lodiarskeho trhu, sa týmto schvaľuje. Text schválenej zápisnice je pripojený k tomuto rozhodnutiu. Článok 2 Predseda Rady sa týmto oprávňuje určiť osobu splnomocnenú na podpísanie dohody tak, aby zaväzovala spoločenstvo. V Luxemburgu 19. júna 2000 Za Radu predseda L. Capoulas Santos [1] Ú. v. ES L 202, 18.7.1998, s. 1. --------------------------------------------------
Úradný vestník L 190 , 27/07/2000 S. 0001 - 0001



Rozhodnutie Rady z 29. júna 2000 o podpísaní, v mene Európskeho spoločenstva, dohody vo forme výmeny listov, ktorou sa mení a dopĺňa dohoda medzi Európskym spoločenstvom a Vietnamskou socialistickou republikou o obchode s textilnými a odevnými výrobkami, a o jej dočasnom uplatňovaní (2000/464/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 133 v súčinnosti s prvou vetou článku 300 ods. 2, so zreteľom na návrh Komisie, keďže: (1) Komisia prerokovala v mene Európskeho spoločenstva s Vietnamskou socialistickou republikou dohodu vo forme výmeny listov, ktorou sa mení a dopĺňa dohoda medzi Európskym spoločenstvom a Vietnamskou socialistickou republikou o obchode s textilnými a odevnými výrobkami, ďalej uvádzanú ako dohoda vo forme výmeny listov. (2) Dohoda vo forme výmeny listov, ktorá bola parafovaná 31. marca 2000, by sa mala podpísať v mene Spoločenstva. (3) Je vhodné dohodu vo forme výmeny listov uplatňovať dočasne, od 1. júla 2000, až do zavŕšenia príslušných postupov potrebných na jej oficiálne uzatvorenie, a to s výhradou vzájomnosti, ROZHODLA TAKTO: Článok 1 Podpis dohody vo forme výmeny listov sa týmto schvaľuje v mene Spoločenstva, s výhradou rozhodnutia Rady o uzatvorení uvedenej dohody. Text uvedenej dohody je pripojený k tomuto rozhodnutiu. Článok 2 Predseda Rady sa týmto oprávňuje, aby určil osobu(-y) splnomocnenú(-é) na podpísanie dohody vo forme výmeny listov v mene Spoločenstva, s výhradou jej uzatvorenia. Článok 3 Táto dohoda vo forme výmeny listov sa dočasne uplatňuje od 1. júla 2000 až do zavŕšenia postupov potrebných na jej oficiálne uzatvorenie, a to s výhradou obojstrannosti. Článok 4 Toto rozhodnutie sa uverejní v Úradnom vestníku Európskych spoločenstiev. Účinnosť nadobudne v deň jeho uverejnenia. V Luxemburgu 29. júna 2000 Za Radu predseda M. Arcanjo --------------------------------------------------
Úradný vestník L 183 , 22/07/2000 S. 0016 - 0016



Rozhodnutie Rady zo 17. júla 2000, ktorým sa mení a dopĺňa rozhodnutie 1999/311/ES o prijatí tretej fázy celoeurópskeho programu spolupráce v oblasti vysokého školstva (Tempus III) (2000 – 2006) (2000/460/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva a najmä na jej článok 308, so zreteľom na návrh Komisie , so zreteľom na stanovisko Európskeho parlamentu [1], so zreteľom na stanovisko Hospodárskeho a sociálneho výboru [2], so zreteľom na stanovisko Výboru regiónov [3], keďže: (1) rozhodnutím 1999/311/ES [4] prijala Rada tretiu fázu celoeurópskeho programu spolupráce v oblasti vysokého školstva (Tempus III) (2000 – 2006); (2) tento program sa vzťahuje na nepridružené krajiny strednej a východnej Európy, ktoré majú podľa nariadenia (EHS) č. 3906/89 nárok na hospodárskou pomoc (program Phare [5] alebo podľa programu, ktorý má tento program nahradiť, a na nové nezávislé štáty bývalého Sovietskeho zväzu a Mongolsko uvedené v nariadení Rady (ES, Euratom) č. 99/2000 z 29. decembra 1999 o poskytovaní pomoci partnerským štátom vo východnej Európe a v strednej Ázii [6] (ktorým sa nahradzuje bývalý program Tacis); (3) poznámka pod čiarou v článku 2 uvádza, že "v súčasnej dobe" sa program vzťahuje na Albánsko, Bosnu a Hercegovinu a na bývalú juhoslovanskú republiku Macedónsko; (4) je dôležité, aby bolo možné v budúcnosti rozšíriť program Tempus III na ďalšie krajiny v regióne, najmä na Chorvátsko, ROZHODLA TAKTO: Článok 1 Rozhodnutie 1999/311/ES sa mení a dopĺňa takto: 1. V článku 2 sa prvý pododsek nahradzuje týmto: "Program Tempus III sa vzťahuje na nepridružené krajiny strednej a východnej Európy, ktoré majú na základe nariadenia (EHS) č. 3906/89 nárok na hospodárskou pomoc (Program Phare) alebo program, ktorý má tento program nahradiť, a na nové nezávislé štáty bývalého Sovietskeho zväzu a Mongolsko uvedené v nariadení (Euratom, ES) č. 99/2000 (ktorým sa nahradzuje bývalý program Tacis). Tieto krajiny sa ďalej označujú ako "krajiny s nárokom na podporu."" 2. Poznámka pod čiarou č. 1 sa zrušuje. Článok 2 Toto rozhodnutie nadobúda účinnosť dňom jeho uverejnenia v Úradnom vestníku Európskych spoločenstiev. V Bruseli 17. júla 2000 Za Radu predseda L. Fabius [1] Stanovisko zo 14. júna 2000 (zatiaľ neuverejnené v úradnom vestníku). [2] Stanovisko z 29. mája 2000 (zatiaľ neuverejnené v úradnom vestníku). [3] Stanovisko zo 14. júna 2000 (zatiaľ neuverejnené v úradnom vestníku). [4] Ú. v. ES L 120, 8.5.1999, s. 30. [5] Ú. v. ES L 375, 23.12.1989, s. 11. Nariadenie naposledy zmenené a doplnené nariadením (ES) č. 1266/1999 (Ú. v. ES L 161, 20.6.1999, s. 68). [6] Ú. v. ES L 12, 18. 1. 2000, s. 1. --------------------------------------------------